ছুটন্ত ট্রেন এবং...
‘দিলওয়ালে দুলহনিয়া লে যায়েঙ্গে’ দেখা দর্শক ভেবে গিয়েছিলেন, এই রাজই (শাহরুখ খান) কি তবে সেই রাজ? ওই সিমরনই কি তবে এই মীরা (কাজল)? কী হয়েছিল সেই ছুটন্ত ট্রেন ধরার পর? এসব ভেবে গেলে কিন্তু কিছুই মেলাতে পারবেন না! এখানে রাজ ওরফে কালী এক মাফিয়া। রাজের প্রতিদ্বন্দ্বী দলের হোতার মেয়ে মীরা। দু’জনের প্রেম। ভুল বোঝাবুঝি। ধোঁকা। সেখানে ‘লাভ’ও নেই, ‘সেক্স’ও নেই। এদিকে ধোঁকার ডালনা হতে হয় বীর (বরুণ) আর ঈশিতাকে (কৃতী)। তাহলে রাজ কি সিমরনের বাবার মতো ‘যা বীর যা’ বলে উঠবে? এ সব নানা চিন্তা হতে হতেই গল্প এগোয়। 
সেনোরিটা, কোথায় তুমি?
‘পন্দরা সাল। চার মহিনে। দশ দিন।’ তার কিছুক্ষণ আগেই ‘হম থোড়ে সে শরিফ কেয়া হুয়ে, পুরি দুনিয়া হি বত্তমিজ হো গয়ি’। বুঝতে পারছেন তো, নস্ট্যালজিয়াটা কোন পর্যায়ের? পুনরাবির্ভাবের মতো! কিন্তু শাহরুখ খানের সঙ্গে কাজলের ‘দিল’এর মিলনে যে ‘দিলওয়ালে’ তৈরি হল, তাতে জিয়া কি তেমন নস্ট্যাল হল? যাঁদের প্রেমকাহিনি গোটা দেশকে ‘সেনোরিটা’ বলতে শিখিয়েছিল, এ ছবিতে তাঁরা তেমন কিছুই শেখালেন না! মনটা আরও কিছু চাইছিল যে! শেষে শুধু এক টুকরো ‘বড়ে বড়ে দেশো মে অ্যায়সি ছোটি ছোটি বাতেঁ হোতি রহেতি হ্যায়’। খরচায় পোষায় না! শাহরুখ-কাজল দু’জনকেই দেখতে ভারী মিষ্টি লেগেছে। তবে নস্ট্যালজিয়া কিন্তু বেশ খানিকটাই কম। 
বরুণ মাত্রাতিরিক্ত
ছবির জঁর অনুযায়ী, ‘দিলওয়ালে’ অ্যাকশন-কমেডি। কয়েকটা জায়গায় কমেডি এতটাই ফুরফুরে, যে মন ভাল হতে বাধ্য। আবার কয়েকটা জায়গায় ততটাই অপ্রয়োজনীয়। পঙ্কজ ত্রিপাঠী, মুকেশ তিওয়ারি, সঞ্জয় মিশ্র এবং জনি লিভার— সকলেই চুটিয়ে কমেডি করে গেলেন। কিন্তু অস্কারভাইয়ের চরিত্রে সঞ্জয় সেরা পারফরম্যান্সটা দিলেন। হারপিক থেকে হাগিস, কিছুই বাদ দিলেন না তিনি। এই চারজন না থাকলে মজাটা আরও কমে যেতে পারত। সমস্যা বরুণ ধবনের মাত্রাতিরিক্ত কমেডি নিয়ে। সেটা একটু কমালেই বোধহয় ভাল হতো। 

দিলওয়ালে সিনেমার একটি দৃশ্যে বরুণ-কৃতী। 
একা শাহরুখ হলেই হতো না কি?
শাহরুখময় ছবিতে বরুণ ধবন অনেকটাই জায়গা পেলেন, এটা যেমন সত্যি। তেমনই এটাও সত্যি, যে সেটা হওয়াতে ছবির বুননটা আলগা হয়ে গেল। স্ক্রিন স্পেস ইত্যাদি নিয়ে কত কথাই তো হয়। তরুণ অভিনেতাদের বেশ খানিকটা জায়গা দিয়ে প্রশংসাযোগ্য কাজই করেছেন পরিচালক। কিন্তু তাঁদের প্রয়োগের ক্ষেত্রে আরও একটু নৈপুণ্য জরুরি ছিল বোধহয়। কৃতী শ্যানন এই প্রথম এত বড় ব্যানারে। তিনি কিন্তু আবার বেশ মাপা অভিনয়ই করলেন। পরবর্তীতে তাঁকে ভাল কিছু চরিত্রে দেখার অপেক্ষা রইল।
রসায়ন খানিকটা ফিকে
বুলগেরিয়া যাওয়ার প্রয়োজনটা ঠিক ঠাহর করা গেল না। পরদায় দেখতে ভাল লাগবে, সেটা হলফ করেই বলা যায় যদিও। কিন্তু কেন বুলগেরিয়া? সত্তরের দশকের হিন্দি ছবির মতো ‘গোল্ড কনসাইনমেন্ট’ এখনও কেন রোহিত? স্টিরিওটাইপ্‌ড ওয়সুলি ভাইয়ের (‘গোলমাল’) মডিফায়েড ভার্সন যেন কিং (বোমন ইরানি)। অপ্রয়োজনীয়ও। আর প্রীতমের ‘গেরুয়া’ নিঃসন্দেহে ভাল কম্পোজিশন। কিন্তু আরেকটা ‘সুরজ হুয়া মধ্যম’ কিন্তু হল না। রসায়ন বোধহয় বার বার নোবেল পাওয়ার মতো হয় না!
ম্যান্ডোলিন-চর্চা
নায়ক-নায়িকার মুখে তেমন কোনও সংলাপই পাওয়া গেল না কেন কে জানে! এমনকী, বহু চর্চিত ‘দিল সবকে পাস হোতা হ্যায়, লেকিন সব দিলওয়ালে নহি হোতে’ লাইনটিও অমিল! সম্পাদিত ‘দিলওয়ালে’ বোধহয়। গল্পটাও আগে থেকেই যেন আন্দাজ করা যায়। ফ্যামিলি ড্রামা কি না! ম্যান্ডোলিন ছেড়ে বন্দুক! যদিও তাতেই সিটি। এনটারটেনমেন্ট ছাড়া জীবনে আর কী আছে...!